Informácia

o programe racionalizácie hospodárenia poskytovateľov zdravotnej     starostlivosti v pôsobnosti Ministerstva zdravotníctva Slovenskej republiky v roku 2007
 
I.	Transformačný proces a Veriteľ, a.s.
	V rokoch 2002 - 2006 bol realizovaný transformačný proces zdravotníckych zariadení, ktorý bol legislatívne upravený v rámci zákona č. 13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (transformačný zákon) a ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov. V rámci tohto transformačného procesu bolo:
a)	transformovaných 23 zdravotníckych zariadení na neziskové organizácie,
b)	boli odštátnené zdravotnícke činnosti, ktoré prinášali a dnes aj prinášajú svojim majiteľom finančné výkony a zisky. Tento krok má negatívny finančný dopad na hospodárenie dnešných zdravotníckych zariadení v pôsobnosti MZ SR
c)	bola zriadená spoločnosť Veriteľ, a.s., ktorej jedným z hlavných cieľov bolo vykonanie oddlženie zdravotníckych zariadení. Aj napriek tomu, že sa prostredníctvom tejto spoločnosti použilo na oddlženie 20,133 mld Sk, nezabezpečilo sa vysporiadanie všetkých záväzkov po lehote splatnosti. 
Veriteľ, a.s. ukončil svoju činnosť k 31.12.2005.

II.	Zhodnotenie súčasného stavu:
1. Po transformačnom procese zostalo: 
a)	37 štátnych  príspevkových organizácií v zriaďovateľskej pôsobnosti MZ SR financovaných zo zdrojov zdravotných poisťovní, 
b)	23 neziskových organizácií,
c)	5 akciových spoločností,
d)	3 štátne podniky

2. Na pravidelnej báze v polročných intervaloch je predkladaný  na rokovanie vlády materiál ohľadne vývoja zadlženosti v rezorte zdravotníctva. Materiál je štruktúrovaný do 3 kategórií a to zdravotnícke zariadenia v pôsobnosti MZ SR, zdravotnícke zariadenia delimitované na obce a vyššie územné celky a transformované na neziskové organizácie a zdravotné poisťovne. Ostatný materiál bol vo forme informácie prerokovaný na zasadnutí vlády SR dňa 4.4.2007.

Vývoj zadlženosti:
Stav k	Zdr. zariadenia v pôsobnosti MZSR	Delimitované ZZ na obce a na VÚC a transformované na neziskové org., resp. akciové spoločnosti	Zdravotné poistovne	Zadlženosť celkom	
31.12.2005	2,033	2,384	1,217	5,634	
31.12.2006	4,435	2,289	0,097	6,821	
31.3.2007	5,252*	0,036**	0,077** *
(stav k 28.2.07)	5,360	

*    Nárast zadlženosti bol spôsobený najmä:
a) nedostatočnými príjmami od zdravotných poisťovní. V prvých troch mesiacoch roku 2007	 platili ešte zmluvné ceny r. 2006. Reálne navýšenie zmlúv sa prejaví až v 2. štvrťroku 2007. Zdravotnícke zariadenia dostávali od zdravotných poisťovni v tomto období len zálohové platby
b) 	navýšenie miezd a platov zdravotníckym pracovníkom, ktoré neboli kryté príjmami a museli byť vykryté príjmami ešte z mesiaca november a december 2006
c) 	zvýšenie cien energií sieťových dodávateľov

**  MZ SR nemá k termínu predkladania tohto materiálu k dispozícií aktuálne údaje   k 31.3.2007 za zdravotnícke zariadenia delimitované na obce a vyššie územné celky a transformované na neziskové organizácie. Uvedený údaj sa týka len zdravotníckych zariadení transformovaných na akciové spoločnosti.

** údaj je k 28.2.2007, pretože výkazy od zdravotných poisťovní k 31.3.2007 v čase predkladania tohto materiálu nie sú na MZ SR k dispozícií 

3. Dôvod negatívneho vývoja zadlženosti zdravotníckych zariadení v pôsobnosti MZ SR:
a) ide o koncové zariadenia, ktoré poskytujú ústavnú zdravotnú starostlivosť s finančne náročnými výkonmi, ktoré nie sú v plnom rozsahu hradené zo zdravotného poistenia

b) prioritou predchádzajúceho vedenia bolo odštátnenie všetkých lukratívnych činností zo štátnych zdravotníckych zariadení (najskôr boli cenovo dobre nastavené a potom odštátnené), pričom zdravotníckym zariadeniam ostávali len stratové, resp. „málo výnosné“ medicínske odbory. 

c) objekty, v ktorých pôsobia  zdravotnícke zariadenia sú zastaralé, technologicky nevyhovujúce a v mnohých prípadoch v havarijnom stave. Vo väčšine zdravotníckych zariadení ide o dispozičné riešenia formou pavilónových objektov, ktoré sú takmer 50-ročné a do ktorých v predchádzajúcom období nebolo investované. Z pohľadu energetického a tepelného hospodárstva sú v zásadnom rozpore s hospodárnosťou a efektívnosťou.

Prehľad pridelených kapitálových výdavkov kapitole MZ SR v rokoch 200-2007
Rok	Pridelené kapitálové 
výdavky 
v mld Sk	Poznámka	
2000	2,123 317		
2001	2,442 061		
2002	2,385 070		
2003	1,838 802	+ 0,559 913 mld Sk delimitované na obce a VÚC v rámci delimitácie nemocníc I. a II. typu a polikliník	
2004	2,025 310		
2005	1,641 333		
2006	1,009 867		
2007	0,198 675	+ 0,5 mld SECAL, ktoré kapitola MZ SR ešte nemá v svojom  rozpočte	

V predchádzajúcich rokoch bolo schválených niekoľko investičných akcií - stavieb, ktoré neboli finančné kryté. Ich financovanie bolo realizované z prevádzkových zdrojov zdravotníckych zariadení na úkor úhrad pre Sociálnu poisťovňu, dodávateľov liekov, špeciálneho zdravotníckeho materiálu, energií, služieb. V súčasnosti tieto stavby sú vo fáze rozostavanosti a nie sú žiadne finančné možnosti na ich dokončenie. Okrem toho tieto stavby generujú ďalšie náklady, napr. stráženie objektov, temperovanie a pod. Kapitola MZ SR nemá finančné prostriedky na dokončenie týchto rozostavaných stavieb.
Jasným príkladom takýchto stavieb sú napr. stavby v rámci Fakultnej nemocnice s poliklinikou Bratislava, kde je 8 stavieb s celkovými rozpočtovanými nákladmi takmer 400 mil Sk. Medzi takéto rozostavané a nekryté stavby patrí napr. aj mediálne známa stavba priestorov pre detských pacientov s cystickou fibrózou. Na jej dokončenie je potrebných približne 100 mil Sk, ktoré kapitola MZ SR nemá v rozpočte. Ďalším príkladom je investícia v rámci Detského kardiocentra. Uznesením vlády č. 912/2005 z 16.11.2005 bola schválená výstavba samostatnej budovy pre Detské kardiocentum Bratislava s predpokladanými rozpočtovými nákladmi 1,2 mld Sk, ale v štátnom rozpočte kapitoly MZ SR bolo vyčlenených len 396 mil. Sk! Preto bol na rokovanie vlády predložený dňa 20.12.2006 a uznesením vlády č. 1100/2006 z 20.12.2006 schválený materiál „Návrh na zmenu uznesenia vlády SR č. 912 z 16.11.2005“. 
V rámci schváleného rozpočtu na rok 2007 má kapitola MZ SR schválených len 198 mil. Sk kapitálových výdavkov. Požiadavky kapitoly na riešenie kritického stavu sú na úrovni 5 mld Sk kapitálových výdavkov. Po maximálnej redukcii a definovaní priorít je pre rok 2007 potrebných minimálne 1,8 mld. Sk kapitálových výdavkov.

d) správa majetku štátu, ktorý je z pohľadu poskytovania zdravotnej starostlivosti nadbytočny a zbytočne generuje vysoké finančné náklady na ich správu. 

e) v dôsledku záväzkov po lehote splatnosti sa začali zo strany veriteľov uplatňovať  exekúcie. Stav je natoľko kritický, že v nedávnej minulosti jedna z fakultných nemocníc dočasne poskytovala len akútnu lekársku starostlivosť.

f) v súlade s kolektívnou zmluvou vyššieho stupňa uzatvorenou medzi Asociáciou fakultných nemocníc a Slovenským odborovým zväzom zdravotníctva a sociálnych služieb došlo v roku 2006 vo fakultných nemocniciach v roku 2006 k zvýšeniu miezd o 10 % od 1.5.2006 a o ďalších 10 % od 1.12.2006. Vo finančnom vyjadrení to znamená nárast mzdových prostriedkov vrátane odvodov za zamestnávateľa oproti roku 2005 približne o 1 mld.
	Na rokovaní Odvetvovej Rady hospodárskej a sociálnej dohody v rezorte zdravotníctva, ktorá sa uskutočnila dňa 24.4.2007 predniesla Asociácia fakultných nemocníc návrh na zvýšenie základných miezd od 1.6.2007 o 10 % a od 1.11.2007 o ďalších 10 % v porovnaní so stavom k 31.12.2006. Vo finančnom vyjadrení pri súčasnom stave zamestnanosti to bude predstavovať nárast mzdových prostriedkov o 512 mil Sk vrátane odvodov za zamestnávateľa. 
	Slovenská republika musí implementovať Smernicu o pracovnom čase a rozsudky Európskeho súdneho dvora. Implementácia rozsudkov (posudzovanie pracovných pohotovostí na pracovisku za pracovný čas) však bude mať výrazný finančný dopad na rezort zdravotníctva a štátny rozpočet (hospodárenie zdravotníckych zariadení, zamestnanosť, odmeňovanie, sieť zdravotníckych zariadení, zdroje zdravotného poistenia).
	Novela Zákonníka práce a jeho uplatňovanie v zdravotníckych zariadeniach, t.j. zabezpečovanie nepretržitej dostupnosti zdravotnej starostlivosti, si bude v praxi vyžadovať zavedenie 3-zmennej prevádzky, ktoré si vyžiada podstatné zvýšenie zamestnanosti. Uvedená skutočnosť bude predstavovať významné zvýšenie požiadaviek na zdroje tak ľudské ako aj finančné.

4. Pri kontrole účtovných výkazov za rok 2005 a 2006 Sekcia financovania MZ SR  zistila, že v účtovníctve niektorých zdravotníckych zariadení v pôsobnosti MZ SR nie sú zohľadnené všetky skutočnosti spôsobom ako to prikazuje zákon č. 431/2002 Z. z. o účtovníctve. V zmysle § 8 ods. 1) zákona č. 431/2002 Z. z. o účtovníctve je účtovná jednotka povinná viesť účtovníctvo správne, úplne, preukázateľne, zrozumiteľne a spôsobom zaručujúcim trvalosť účtovných záznamov. Vierohodnosť účtovníctva v týchto zdravotníckych zariadeniach sa stráca a úplnosť a správnosť údajov je vo veľmi zlom stave.

III. Opatrenia prijaté MZ SR: 
1.	bol vydaný príkaz na prehodnotenie zmluvných vzťahov a pri nevýhodných zmluvách vykonať okamžitú nápravu formou uzatvorenie dodatkov k existujúcim zmluvám alebo uzatvorenie nových zmlúv,
2.	všetky nájomné zmluvy musia byť odsúhlasené MZ SR,
3.	s účinnosťou od 1. januára 2007 bola zrušená regulácia cien na prenájom priestorov,
4.	v roku 2007 boli pozastavené všetky investičné akcie ( obstarávanie a zhodnocovanie hmotného a nehmotného majetku) v prípade, že zdravotnícke zariadenie vykazuje dlh. 
5.	rokovať so všetkými obchodnými partnermi, kde zdravotnícke zariadenia evidujú záväzky po lehote splatnosti s cieľom zabezpečiť v maximálnej miere úpravu zmluvného vzťahu o zastavení penalizácií a zabezpečiť, aby  sa tieto záväzky po lehote splatnosti nezvyšovali o príslušenstvo,
6.	bol vydaný príkaz na realizáciu pravidelných odvodov do Sociálnej poisťovne, a v prípade, že zdravotnícke zariadenie má záväzky po lehote splatnosti voči Sociálnej poisťovni, je povinnosť dohodnúť v spolupráci so Sociálnou poisťovňou splátkové kalendáre na vysporiadenia takýchto záväzkov po lehote splatnosti,
7.	v zmysle zákona č. 291/2002 Z. z. Zákon o Štátnej pokladnici a o zmene a doplnení niektorých zákonov sa zdravotnícke zariadenia pripájajú do systému Štátnej pokladnice. Cieľom tohto pripojenia je zabezpečiť centralizáciu riadenia finančných tokov v rámci rozpočtovej kapitoly MZ SR, efektívnejšie zhodnotenie finančných prostriedkov a sprehľadnenie účtovania o obratoch na účtoch zdravotníckych zariadení.
8.	bude vykonaný účtovný audit v zdravotníckych zariadeniach nezávislou auditorskou spoločnosťou, ktorá bude vybraná centrálnym verejným obstarávaním. Verejné obstarávanie bude realizovať Úrad MZ SR. Externý účtovný audit bude vykonaný  v nasledovných etapách:
1. etapa: 	fakultné nemocnice a detské fakultné nemocnice v pôsobnosti MZ SR, Národný onkologický ústav v Bratislave, Inštitút nukleárnej a molekulárnej medicíny Košice
Termín ukončenia auditu: do štyroch mesiacov od začiatku procesu účtovného auditu

2. etapa:	všetky ostatné zdravotnícke zariadenia v pôsobnosti MZ SR
Termín ukončenia auditu: do ôsmich mesiacov od začiatku procesu účtovného auditu.
9. Po vykonaní účtovného auditu a konsolidácií účtovníctva budú zo strany MZ SR vydané tvrdé rozpočtové opatrenia, vrátane striktných ukazovateľov finančnej výkonnosti. Na tieto finančné ukazovatele bude naviazaná aj hmotná zainteresovanosť manažmentu zdravotníckych zariadení.
10.	v oblasti liekovej politiky  
a) zníženie sadzby DPH na lieky a zdravotnícke pomôcky na 10% s účinnosťou od 1. januára 2007 v zdravotníckych zariadenia ústavnej starostlivosti prinesú predpokladanú úsporu výdavkov za lieky a zdravotnícke pomôcky vo výške približne 380 mil. Sk na ročnej báze 
b) vzhľadom na skutočnosť, že väčšina liekov je z dovozu, ďalším dôvodom zníženia cien liekov je aj výrazné posilňovanie slovenskej koruny najmä voči euru a americkému doláru v ostatnom období. Z uvedeného dôvodu MZ SR  pristúpilo k zníženiu cien liekov s účinnosťou od 1. apríla 2007, čo predstavuje úsporu v zdravotníckych zariadenia ústavnej starostlivosti približne 248 mil Sk na ročnej báze. 

	
IV. Opatrenia, ktoré je potrebné realizovať na úrovni vlády SR a Národnej rady SR:

1.	Predĺžiť 5 % sadzbu na poistné za poistencov štátu do konca r. 2007

2.	Umožniť odpredaj majetku štátu, ktorý je  v správe zdravotníckych zariadení

3.	Uplatniť také nástroje, ktoré by umožnili oddlženie zdravotníckych zariadení bez negatívneho vplyvu na deficit štátneho rozpočtu

4.	Prijať také legislatívne nástroje, ktoré by umožnili zmeniť systém zdravotného poistenia bez možnosti odlivu finančných prostriedkov mimo zdravotníckeho systému

5.	pristúpiť k optimalizácií siete poskytovateľov zdravotnej starostlivosti v zmysle reprofilizácie lôžkových zariadení na typ poskytovania sociálnej starostlivosti